b'\n_START_ARTICLE_\nValmetin historia\n_START_PARAGRAPH_\nValmet Oyj on valtion entinen asetehdas ja nyky\xc3\xa4\xc3\xa4n j\xc3\xa4ttiyritys, joka on kokenut monta muodonmuutosta. Valmetin taustalla on yli 200 vuoden teollisuushistoria. Valmet syntyi uudestaan joulukuussa 2013, kun sellu-, paperi- ja voimantuotantoliiketoiminnat irtautuivat Metso Oyj:st\xc3\xa4. T\xc3\xa4m\xc3\xa4 artikkeli kertoo Valmetin vaiheista vuoteen 2013 asti.\n_START_SECTION_\nValmetin juuret\n_START_PARAGRAPH_\nValmetin juuret ulottuvat 1750-luvulle. Helsingin edustalla sijaitsevassa Viaporin (Suomenlinnan) linnoituksessa toimi t\xc3\xa4ll\xc3\xb6in pieni allastelakka, joka p\xc3\xa4\xc3\xa4tyi 1900-luvulla Suomen valtion omistukseen ja osaksi Valmetia. Tamfelt, josta kehittyi yksi johtavista teknisten tekstiilien toimittajista, perustettiin 1797. Tamfeltin toiminnot ovat nyky\xc3\xa4\xc3\xa4n osa Valmetin Palvelut -liiketoimintalinjaa._NEWLINE_Useat yrityksist\xc3\xa4, jotka ovat osa uutta Valmetia, on perustettu 1800-luvulla. Karlstads Mekaniska Werkstad (KMW) aloitti toimintansa Ruotsissa vuonna 1865. Beloit Corporation aloitti 1858 valimotoiminnan Beloitin kaupungissa Wisconsinin osavaltiossa Yhdysvalloissa. Sunds Bruk, Sunds Defibrator Industries Ab:n edelt\xc3\xa4j\xc3\xa4, perustettiin Ruotsissa vuonna 1868.\n_START_SECTION_\n1946-1970\n_START_PARAGRAPH_\nSyksyll\xc3\xa4 1944 valtion asetehtaat siirrettiin puolustusministeri\xc3\xb6lt\xc3\xa4 kauppa- ja teollisuusministeri\xc3\xb6n alaisuuteen. Pel\xc3\xa4ttiin, ett\xc3\xa4 Neuvostoliitto laskee aseteollisuudenkin ty\xc3\xb6voiman asevoimien vahvuuteen, jota Moskovan v\xc3\xa4lirauhansopimus rajoitti merkitt\xc3\xa4v\xc3\xa4sti. Eduskunta toimi nopeasti tehdess\xc3\xa4\xc3\xa4n t\xc3\xa4m\xc3\xa4n p\xc3\xa4\xc3\xa4t\xc3\xb6ksen. Asetehtaista muodostettiin vuonna 1946 Valtion Metallitehtaat (VMT, ValMet), johon Suomen valtio yhdisti eri puolilla maata sijainneet sotakorvauksia valmistavat metallitehtaansa. Perustamisvuonna yrityksell\xc3\xa4 oli noin 6200 ty\xc3\xb6ntekij\xc3\xa4\xc3\xa4. Yhti\xc3\xb6muodoksi tuli vuonna 1951 osakeyhti\xc3\xb6 ja nimeksi Valmet Oy._NEWLINE_Valmetin puuhamiehen\xc3\xa4 toimi Reino R. Lehto, kauppa- ja teollisuusministeri\xc3\xb6n kansliap\xc3\xa4\xc3\xa4llikk\xc3\xb6, joka oli my\xc3\xb6s Sotakorvausteollisuuden valtuuskunnan eli Sotevan p\xc3\xa4\xc3\xa4sihteeri. Vuonna 1951 Lehdosta tuli Valmetin hallintoneuvoston puheenjohtaja._NEWLINE_Yhti\xc3\xb6n eri tehtaat, jotka olivat valmistaneet muun muassa sota-aluksia, lentokoneita ja tykkej\xc3\xa4, etsiv\xc3\xa4t uusia omia osaamisalueitaan vuosikausia. Ennen pitk\xc3\xa4\xc3\xa4 entisiss\xc3\xa4 asetehtaissa alettiin valmistaa muun muassa hammasl\xc3\xa4\xc3\xa4k\xc3\xa4rintuoleja, trukkeja, paperikoneita ja Terhi-per\xc3\xa4moottoreita._NEWLINE_Tykkitehtaan muuntuminen paperikonetehtaaksi oli onnistunut muutos, mutta sill\xc3\xa4kin oli vaikeuksia p\xc3\xa4\xc3\xa4st\xc3\xa4 l\xc3\xa4nsimarkkinoille niiden tuonnin esteiden vuoksi. Telakkateollisuutta verrattiin aina - negatiivisesti - W\xc3\xa4rtsil\xc3\xa4\xc3\xa4n. Lentokoneteollisuus yll\xc3\xa4pidettiin kansallisen turvallisuuden perusteella, mutta oli tappiollinen. Se oli 1940-luvun Valmetin vahva tuotekehitt\xc3\xa4j\xc3\xa4 kehitt\xc3\xa4en sotakorvaustuotteiksi mm. satamien lukkitrukin. Koko monialakonserni etsi uusia toimialoja, muun muassa autoteollisuus ja instrumentointi, kymmeni\xc3\xa4 vuosia. Muun muassa autoteollisuutena Valmet toi Suomen teollisuuteen modernin tuotannon laadunvalvontatekniikan. Yrityksen johtamiseen ja p\xc3\xa4\xc3\xa4t\xc3\xb6ksentekoon vaikutti voimakkaasti kansallinen politiikka._NEWLINE_Valmet aloitti paperikoneiden valmistuksen entisell\xc3\xa4 tykkitehtaallaan Rautpohjassa 1950-luvun alussa ja toimitti ensimm\xc3\xa4isen paperikoneensa vuonna 1953. Kansainv\xc3\xa4lisesti merkitt\xc3\xa4v\xc3\xa4ksi paperikonevalmistajaksi Valmet kohosi 1960-luvun puoliv\xc3\xa4liss\xc3\xa4 toimittaessaan useita koneita maailman johtaviin paperiteollisuusmaihin. 1950-luvun alussa Rautpohjan entisess\xc3\xa4 tykkitehtaassa aloitettiin my\xc3\xb6s traktorien valmistus._NEWLINE_Vuonna 1961 Valmet oli Suomen kuudenneksi suurin yhti\xc3\xb6 ja sill\xc3\xa4 oli 8 841 ty\xc3\xb6ntekij\xc3\xa4\xc3\xa4.\n_START_SECTION_\n1971-1990\n_START_PARAGRAPH_\n1970- ja 1980-luvuilla Valmet valmisti muun muassa laivoja, lentokoneita, rynn\xc3\xa4kk\xc3\xb6kiv\xc3\xa4\xc3\xa4reit\xc3\xa4, vetureita ja traktoreita, mutta v\xc3\xa4hitellen Valmet alkoi keskitty\xc3\xa4 paperikoneisiin ja niihin liittyv\xc3\xa4\xc3\xa4n teknologiaan._NEWLINE_Valmetin laivateollisuudella oli telakat Turussa ja Helsingiss\xc3\xa4 (ensin Katajanokalla, my\xc3\xb6hemmin Vuosaaressa). Valmet myi telakkansa vuonna 1986 W\xc3\xa4rtsil\xc3\xa4 Oy:lle, joka yhdisti ne omien telakoidensa kanssa W\xc3\xa4rtsil\xc3\xa4 Meriteollisuus Oy:ksi. T\xc3\xa4m\xc3\xa4 yhti\xc3\xb6 ajautui konkurssiin vuonna 1989. Sen toimintaa jatkoi ensin Masa Yards Oy, sitten Kvaerner Masa-Yards Oy, Aker Yards Oy, Aker Finnyards Oy, STX Finland Oy ja nyky\xc3\xa4\xc3\xa4n Meyer Turku Oy._NEWLINE_Telakkaryhm\xc3\xa4n myynnin yhteydess\xc3\xa4 Valmet osti W\xc3\xa4rtsil\xc3\xa4lt\xc3\xa4 paperin j\xc3\xa4lkik\xc3\xa4sittelykoneita valmistavan, J\xc3\xa4rvenp\xc3\xa4\xc3\xa4ss\xc3\xa4 sijaitsevan konepajan. Konepajasta muodostettiin Valmetin oman paperikonevalmistuksen kanssa tyt\xc3\xa4ryhti\xc3\xb6 Valmet Paperikoneet Oy, joka osti Tampellan kartonkikoneiden valmistuksen vuonna 1992._NEWLINE_Valmetin asevalmistus (Tourulan tehdas) siirtyi vuonna 1986 Sako-Valmet Oy:lle, josta tuli my\xc3\xb6hemmin Sako Oy. Yhti\xc3\xb6n omistaa nyky\xc3\xa4\xc3\xa4n italialainen asevalmistaja Beretta._NEWLINE_Traktorien, mets\xc3\xa4koneiden ja kuljetusv\xc3\xa4lineiden valmistuksen Valmet myi vuonna 1994 Oy Sisu Auto Ab:lle, joka siirtyi vuonna 1997 Partek Oy:n omistukseen. Vuonna 2002 Kone Oyj osti Partek Oyj:n ja vuonna 2004 se myi Sisun suomalaisten yksityishenkil\xc3\xb6iden muodostaman sijoittajaryhm\xc3\xa4n ja yhti\xc3\xb6n johdon perustamalle Suomen Autoteollisuus Oy:lle._NEWLINE_Vuonna 1988 Valmetilla oli 17 405 ty\xc3\xb6ntekij\xc3\xa4\xc3\xa4.\n_START_SECTION_\nValmet osana Metsoa 1991-2012\n_START_PARAGRAPH_\nHein\xc3\xa4kuussa 1999 Valmet yhdistyi Rauma Oy:n kanssa. Syntyi Valmet-Rauma Oyj, jonka nimi vaihdettiin Metsoksi elokuussa. Paperikoneista tuli Metson yksi liiketoiminta-alue._NEWLINE_Vuonna 2000 Metso osti Beloit Corporationin pehmopaperin- ja paperinvalmistusteknologian sek\xc3\xa4 sen Yhdysvaltojen ja Ranskan palvelutoiminnot._NEWLINE_Joulukuussa 2006 Metso osti norjalaisen Aker Kvaerner ASA:n Pulping- ja Power -liiketoiminnot. T\xc3\xa4m\xc3\xa4n hankinnan tarkoituksena oli parantaa yrityksen kyky\xc3\xa4 toimia sellu- ja paperiteollisuuden kokonaistoimittajana ja lis\xc3\xa4ksi vastata voimantuotannon ja biomassateknologioiden liiketoimintamahdollisuuksiin._NEWLINE_Vuoden 2009 lopussa Metso osti Tamfelt Oyj:n, yhden maailman johtavista teknisten tekstiilien toimittajista.\n_START_SECTION_\nUusi Valmet 2013-\n_START_PARAGRAPH_\nYlim\xc3\xa4\xc3\xa4r\xc3\xa4inen yhti\xc3\xb6kokous p\xc3\xa4\xc3\xa4tti 1. lokakuuta 2013 jakaa Metso Oyj:n kahdeksi erilliseksi p\xc3\xb6rssiyhti\xc3\xb6ksi; Metsoksi ja Valmetiksi. 31.12.2013 tapahtuneen jakautumisen j\xc3\xa4lkeen Metson Massa, paperi ja voimantuotanto -liiketoiminnat muodostavat uuden yhti\xc3\xb6n, Valmet Oyj:n, kun taas Kaivos ja maarakennus sek\xc3\xa4 Automaatio -liiketoiminnat muodostavat Metso Oyj:n.'